b'\n_START_ARTICLE_\nVietnam\n_START_SECTION_\nZgodovina\n_START_PARAGRAPH_\nV obdobju med leti 200 pr. n. \xc5\xa1t. do 938 n. \xc5\xa1t. je gospodarila nad ozemljem delte Rde\xc4\x8de reke takratno kitajsko cesarstvo. Obdobje je zaznamovano s trdovratnim odporom in pogostimi vstajami Vietnamcev. V letu 938 vietnamski general Ngo Quyen povede v bitki na reki Bach Dang Vietnamce v zmago in s tem kon\xc4\x8da kitajsko imperialisti\xc4\x8dno dominacijo. V obdobju nadaljnjih nekaj stoletij Vietnam vztrajno odbija ponovne kitajske napade, se obenem \xc5\xa1iri ob obali proti jugu in leta 1471 aneksira kraljevino Cham-ov. _NEWLINE_V 16. stoletju prispejo na ozemlje dana\xc5\xa1njega Vietnama prvi evropski misionarji in trgovci. Kljub omejitvam in obdobjem zatiranja, katoli\xc5\xa1ka cerkev s\xc4\x8dasoma pridobi nad Vietnamom ve\xc4\x8dji vpliv, kot nad katero koli drugo azijsko dr\xc5\xbeavo, z izjemo Filipinov. v letu 1858 ubijejo nekaj katoli\xc5\xa1kih misionarjev, kar povzro\xc4\x8di zdru\xc5\xbeen francosko-\xc5\xa1panski voja\xc5\xa1ki poseg v mesto DaNang. Leto dni kasneje pade \xc5\xa1e Saigon in tako v letu 1862 vietnamski cesar Tu Duc podpi\xc5\xa1e sporazum, v katerem Francozi dobijo del delte reke Mekong. Francozi v letu 1883 izsilijo protektorat, njihova vladavina pa postaja vedno bolj groba in pristranska._NEWLINE_V letu 1924, po prihodu iz Evrope, Ho Chi Minh ustanovi prvo marksisit\xc4\x8dno skupino v regiji, imenovano Zveza revolucionarne vietnamske mladine. Ta postopoma preraste v komunisti\xc4\x8dno dominiran Viet Minh, to pa je bila edina voja\xc5\xa1ka sila, ki se je med drugo svetovno vojno odlo\xc4\x8dneje upirala japonski zasedbi. Viet Minh je bil v bistvu organiziran z namenom boja proti francoski kolonialni oblasti. Takoj po koncu druge svetovne vojne Ho Chi Minh razglasi neodvisnost Vietnama. V letu 1945/46 Francozi vztrajno sku\xc5\xa1ajo vzpostaviti svojo oblast, vendar to hitro pripelje do nasilnih spopadov in nenazadnje do francosko-Viet Minhovske vojne bolj znane po imenu prva indokitajska vojna. V mesecu maju, dan pred \xc5\xbeenevsko mirovno konvencijo, Viet Minh opusto\xc5\xa1i francosko bazo v vasici na severozahodu Vietnama - Dien Bien Phu. Tako se v \xc5\xbdenevi Vietnam za\xc4\x8dasno razdeli na dva teritorija, z razmejitvijo na reki Ben Hai. S tem, ko predsednik ju\xc5\xbenega teritorija, antikomunist in katolik Ngo Dinh Diem, zavrne volitve v letu 1954, Ben Hai linija postne de facto meja med komunisti\xc4\x8dnim severnim Vietnamom in navidezno demokrati\xc4\x8dnim ju\xc5\xbenim Vietnamom. V letu 1959 oblasti severnega Vietnama v politiki Diema spremenijo pristop iz politi\xc4\x8dnega boja v oboro\xc5\xbeen boj. V boju proti Diemu, sever ustanovi Nacionalno osvobodilno fronto, bolje znano pod imemon Viet Cong (VC)._NEWLINE_Diem je veljal za diktatorja in ga v dr\xc5\xbeavnem udaru v novembru 1963 ubije lastna vojska. Hanoi zatem odredi infiltracijo redne severno vietnamske vojske na jug. Ob pomo\xc4\x8di ameri\xc5\xa1kih voja\xc5\xa1kih svetovalcev in opreme, ju\xc5\xbeni Vietnam odbije prve napade. V avgustu sta ameri\xc5\xa1ka ru\xc5\xa1ilca USS Maddox in USS C. Turner Joy domnevno napadena od severno vietnamskih torpednih \xc4\x8dolnov, kar neposredno pripelje Zdru\xc5\xbeene dr\xc5\xbeave Amerike v vojno. \xc4\x8ceprav nikoli ne dajo uradne vojne napovedi severnemu Vietnamu, ZDA vstopijo v  vietnamsko vojno. Ameri\xc5\xa1kim vojakom se v kratkem pridru\xc5\xbeijo \xc5\xa1e manj\xc5\xa1e enote iz Ju\xc5\xbene Koreje, Avstralije, Tajske in Nove Zelandije. \xc4\x8ceprav je bila ameri\xc5\xa1ka javnost \xc5\xbee dlje \xc4\x8dasa ogor\xc4\x8dena nad \xc5\xa1tevilom smrtnih \xc5\xbertev ameri\xc5\xa1kih vojakov ter raz\xc5\xa1irjenostjo u\xc5\xbeivanja drog med vojaki samimi, je bila glavni katalizator javnega zavra\xc4\x8danja vojne nedvomno ofenziva Tet (tet pomeni po vietnamsko novo leto). Medtem, ko je ju\xc5\xbeni Vietnam praznoval tet festival (ta se praznuje na lunarno novo leto), je Viet Cong spro\xc5\xbeil ofenzivo. Kon\xc4\x8dno se leta 1973 na Pari\xc5\xa1ki konferenci obe strani dogovorita za prenehanje sovra\xc5\xbenosti, popoln umik ameri\xc5\xa1kih enot in izpustitev ameri\xc5\xa1kih vojnih ujetnikov._NEWLINE_Po vsej \xc5\xa1irini 17. vzporednika, leta 1975 Severni Vietnam napade ju\xc5\xbenega, Saigon se preda in sever ga preimenuje v Ho Chi Minh City. Komunisti\xc4\x8dna zmaga in zdru\xc5\xbeitev kon\xc4\x8data stoletno kolonialno represijo, \xc5\xbeal pa ji v kratkem sledi velika mednarodna gonja proti tistim, ki so bili povezani s prej\xc5\xa1njim re\xc5\xbeimom. Tiso\xc4\x8de ju\xc5\xbenih Vietnamcev zbe\xc5\xbei od doma in tako ustvarijo poplavo beguncev v naslednjih 15 letih. V letu 1976 je ustanovljena Socialisti\xc4\x8dna republika Vietnam._NEWLINE_Represija proti kitajski manj\xc5\xa1ini na severu Vietnama in napad na Kambod\xc5\xbeo prepri\xc4\x8data Kitajce v napad na Vietnam. Vojna traja sicer samo 17 dni, nezaupanje med dr\xc5\xbeavama pa ostaja \xc5\xa1e do danes. _NEWLINE_V prvi polovici devetdesetih let, po koncu hladne vojne in padcu Sovjetske Zveze, Vietnam pristopi v razne pribli\xc5\xbeevalne pogovore z zahodom. V letu 1995 Vietnam ponovno vzpostavi diplomatske odnose z ZDA.\n_START_SECTION_\nReligija in kultura\n_START_PARAGRAPH_\nVietnamska razli\xc4\x8dica budizma Tam Giao (trojna vera) se je skozi stoletja razvila na podlagi medsebojnih vplivov budizma, konfucionizma, taoizma in vietnamskega animizma. \xc5\xa0e dandanes je v veri vietnamcev \xc4\x8dutiti mo\xc4\x8dno prisotnost starodavnih verovanj, ki je starej\xc5\xa1e od konfucionizma in budizma. Muslimanska skupnost \xc5\xa1teje okoli 0,5\xc2\xa0% populacije in je prete\xc5\xbeno sestavljena iz Kmerov in Chamov. Z okoli 8-10\xc2\xa0% kr\xc5\xa1\xc4\x8dansko verujo\xc4\x8de populacije, spada Vietnam na drugo mesto, takoj za Filipini, po raz\xc5\xa1irjenosti kr\xc5\xa1\xc4\x8danstva v Aziji. Kaodaizem, kot lokalna sekta, je ustvarjen z namenom zdru\xc5\xbeevanja sekularnih in religioznih filozofij vzhoda in zahoda. Ustvarjen v zgodnjih dvajsetih letih 20. stoletja, ve\xc4\x8dinoma temelji na sporo\xc4\x8dilih ustanovitelja Ngo Minh Chieu-ja. Sekta se danes nahaja v provinci Tay Ninh in obsega okoli dva milijona vernikov._NEWLINE_Za razliko od sosednjih Kmerov, se vietnamska zgodovinska arhitektura ne more pohvaliti z ve\xc4\x8djimi dose\xc5\xbeki. V ve\xc4\x8dini je temeljila na lokalno prisotnih naravnih materialih, ki pa so v tropskih predelih precej ranljivi. Izstopajo le templji in stolpi kulture Cham. Teh je najve\xc4\x8d v srednjem delu Vietnama in je od njih najbolj znano tempeljsko mesto My Son, ki pa je tudi pod Unescovo za\xc5\xa1\xc4\x8dito. Vietnamsko kiparstvo tradicionalno temelji na religioznih temah kot dodatki arhitekturi predvsem na pagodah, templjih in grobnicah. Civilizacija Cham je izdelovala \xc4\x8dudovite kamnite statue iz pe\xc5\xa1\xc4\x8denjaka za hindujska in budisti\xc4\x8dna sveti\xc5\xa1\xc4\x8da. Najve\xc4\x8dja zbirka Cham skulptur se danes nahaja v Danangu._NEWLINE_Prvenec vietnamske kulture danes so vodne lutke (roi nouc), kjer nastopajo lesene lutke na vodni podlagi. Ta zgodovinska umetnost je najbolj raz\xc5\xa1irjena na severu vietnama; med bolj znane sodi teater vodnih lutk Hoan Kiem, poimenovan po sole\xc5\xbee\xc4\x8dem jezeru v centru glavnega mesta Hanoi._NEWLINE_Filmoteka je svetu bolj znana na podlagi ameri\xc5\xa1kih vojnih filmov, med katerimi so bolj znani Lovec na jelene, Apokalipsa zdaj in Vod smrti. Med francosko kolonialno zasedbo sta bolje znana filma Ljubimec in Indokina, med vietnamske sodobnike sodi Tran Anh Hung s filmom Vonj po zeleni papaji.\n_START_SECTION_\nFavna in flora\n_START_PARAGRAPH_\nDomnevajo, da Vietnam gosti okoli 12.000 rastlinskih vrst, od katerih je le 7.000 identificiranih. Enako raznovrstna je \xc5\xbeivalska populacija. Prisotnih je 273 razli\xc4\x8dnih sesalcev, ve\xc4\x8d kot 800 vrst ptic, 180 vrst plazilcev, 80 vrst dvo\xc5\xbeivk, stotine vrst rib in ve\xc4\x8d tiso\xc4\x8d vrst nevreten\xc4\x8darjev. Ve\xc4\x8dje \xc5\xbeivalske vrste, katerim je namenjena posebna skrb, so azijski slon, nosorog, tiger, leopard, \xc4\x8drni medved, kouprey (kambo\xc5\xa1ki gozdni vol), banteng (vrsta divjega vola), lete\xc4\x8da veverica, pav, fazan, krokodil, piton, kobra in \xc5\xbeelve._NEWLINE_Kljub veliki bioraznolikosti, pa so, zaradi kr\xc4\x8denja gozdov in onesna\xc5\xbeevanja vodotokov, nekatere avtohtone \xc5\xbeivalske vrste v strmem upadu. K temu \xc5\xa1e dodatno prispeva divji lov, ki je na nekaterih podro\xc4\x8djih \xc5\xbee odlovil nekatere vrste, nekaj \xc5\xbeivalskih vrst pa je celo izumrlo. Oblasti so do leta 2000, kar 54 vrst sesalcev in 60 vrst ptic ozna\xc4\x8dile za ogro\xc5\xbeene._NEWLINE_Med ve\xc4\x8dje ekolo\xc5\xa1ke probleme sodi \xc5\xa1e kr\xc4\x8denje gozdov. To je v zadnjih letih upo\xc4\x8dasnjeno predvsem zaradi dr\xc5\xbeavnih programov, kljub temu pa je \xc5\xa1e vedno hitrej\xc5\xa1e od samega pogozdovanja. Poleg gozdarske dejavnosti je dodatna \xc5\xa1koda, ki je nastala med Vietnamsko vojno - ob uporabi doktrine po\xc5\xbegane zemlje, \xc5\xa1e danes opazna. Med vojno so Ameri\xc4\x8dani, za kr\xc4\x8denje gozdnatih povr\xc5\xa1in, \xc5\xa1kropili razne defoliante, predvsem derivate dioksina, izmed katerih je danes najbolj znan Agent Orange. Ta je visoko karcinogen in ima tudi mutagene ter teratogene u\xc4\x8dinke, kar se \xc5\xa1e vedno ka\xc5\xbee na izmali\xc4\x8denih telesih novorojen\xc4\x8dkov \xc5\xa1e v 21. stoletju.\n_START_SECTION_\nGeologija\n_START_PARAGRAPH_\nV Vietnamu najdemo ve\xc4\x8d vrst geolo\xc5\xa1kih formacij, izmed katerih so najbolj znane formacije tropskega krasa. Slednjih je najve\xc4\x8d v severnem delu dr\xc5\xbeave in sicer v okolici Halong zaliva in v parku Tam Coc, v provinci Ninh Binh. Granitne formacije najdemo bolj proti jugu v okolici Dananga (obalne pe\xc4\x8dine pod Hai Van prelazom), in v bli\xc5\xbeini Nha Tranga. Srednje vi\xc5\xa1avje je sestavljeno prete\xc5\xbeno iz rde\xc4\x8de vulkanske kamnine. Mekong je ob izlivu v ju\xc5\xbeno kitajsko morje ustvarilo eno izmed najve\xc4\x8djih svetovnih delt in je sestavljena iz finega peska in blata, nalo\xc5\xbeenih skozi milijone let.'